Ouma Annie (100) vra: ‘Het jy iets lekker gebring’ | Netwerk24
Ouma Annie (100) vra: ‘Het jy iets lekker gebring’
Deur Tamsyn Jantjies 23 Maart 2020 06:02
Anna Arendse (’n nooi Botha) het gister haar 100ste verjaardag gevier. Foto: Tamsyn Jantjies
Dit sit nie in enigeen se broek om só oud te word nie.
Ouma Anna Arendse van Nuy het gister (18 Maart) haar 100ste verjaardag saam met familie op die plaas Oude Schuur gevier.
Ouma Anna, wat in 1920 gebore is, het op agtjarige ouderdom saam met haar gesin uit Oudtshoorn gestap om hiér te kom woon.
“Toe sy 14 was, het sy as huishulp by ene meneer en mevrou Rabie begin werk en het later ook vir hul seun gewerk,” vertel Anneline Arendse. “Sy het in 1940 met Henog Arendse in die huwelik getree en saam het hulle agt kinders in die lewe gebring.”
Standard het Maandag met Ouma, soos sy onder haar geliefdes bekendstaan, gaan gesels waar sy in haar rolstoel vir die besoek gesit en wag het. Sy wou net by een van haar familielede weet of sy darem iets vir haar saamgebring het.
“Het jy iets lekker gebring? Gaan jy vir my ’n stukkie vleis saambring?” wou sy weet.
Sy wou ook “ ’n bietjie gemmerbier en Coke” hê.
Verder, om ’n paar vrae te antwoord, sê sy: “Dis nie lekker om so oud te raak nie. Dis nie lekker om aanmekaar gehelp te word nie en om niks self te kan doen nie.
“Hierdie jong kinders van vandag weet nie wat dit is om na hul oues om te sien nie,” meen Ouma.
Na ’n paar hartkloppens se stilte voeg sy by: “Eer jou moeder en jou vader.” Dis ’n gebod wat vir haar al jare baie belangrik is en ook waarby sy leef.
Drie van Ouma se dogters was Maandag daar en Sarah van Rooyen meen dis deur genade dat sy hierdie mylpaal bereik het.
“Ons ma het nog altyd ’n mooi voorbeeld vir ons as kinders gestel. Die Here is ’n groot deel van haar lewe. Sy was nog altyd daar om ons te beskerm en het ons geleer om nooit lelik te wees met mekaar nie,” sê Van Rooyen.
Ouma se man is reeds in 1970 oorlede en sy het ook al twee van haar dogters aan die dood afgestaan. Haar oorblywende familie sluit in 28 kleinkinders, 42 agterkleinkinders en 19 agteragterkleinkinders.